"Van kleins af droom ek al groot drome. 'n Huis met 'n mooi tuin,'n goeie werk wat ek geniet, gelukkig getroud en miskien 'n kind of twee. Dít moet alles daar wees teen die tyd dat ek 25 is, want dan's jy mos al groot . . . en oud.
My drome het nooit verander nie. Waar ek nou hier sit – 31 jaar oud – is die droom van 'n huis, 'n man, 'n goeie werk en kinders steeds dieselfde. Al wat anders is, is ek.
'Sy het altyd alles met 'n glimlag hanteer'
Sy was sterk, en het alles altyd met 'n glimlag hanteer. Toe sy die slegte nuus hoor, was die trane net tussen haar en my pa. Vir ons het hulle dapper gesigte voorgehou. Toe die behandeling en die naarheid begin, het hulle vir ons gesê dit moet eers 'n bietjie sleg gaan voordat dit kan beter gaan.
Sy het aangehou werk solank sy kon. Sy het met 'n fiets werk toe gery, so 'n pienke met 'n mandjie voorop. Sy was tevrede met wie sy was en met wie sy in Christus was. Ons moes verstaan. God het 'n plan en Hy weet wat Hy doen. Ons moenie bekommerd wees nie. Sy is nie. Sy het volle vertroue in Hom.
Op 14 droom tieners oor die toekoms, nie om jou ma se drip dop te hou of die dokter te belnie. Wie dink daaraan dat jy op dié ouderdom jou ma sal moet help eet, want sy eet nie regtig nie, sy kou net omdat sy die smaak in haar mond wil hê, maar sy sluk niks. Hoeveel tieners hoor wat jou ma alles van jóú wil hê, en wat jy haar moet belowe om te doen voordat jý eendag doodgaan?
'Sy het steeds ander mense bemoedig'
'Kanker is nie die einde van jou wêreld en drome nie, negatiwiteit is'
Ek dink as my lewe anders was, sou ek nie die waagmoed gehad het om oorsee te gaan nie, sou ek dalk op 19 getrou het, of op 23 toe iemand my gevra het. Maar vir my is vandág belangrik. Ek wil soveel moontlik doen en sien terwyl ek kan.
Kanker kan jou óf onderkry óf jou sterker maak. Net jy kan hieroor besluit. As die groot K aan jou deur kom klop en jy gaan sit vol selfbejammering, doen jy jouself 'n groot onreg aan. Besluit eerder om op te kyk na die Een wat belowe om jou nooit alleen te laat nie. Dán kan jy ander mense inspireer.